作者：姚勉
词牌/韵律：沁园春

paragraphs: 明月扁舟，轻逐江鸥，翩然赋归。
任颠风掀舞，涛山浪屋，少顷平定，一碧硫璃。
柳絮浮云，有无根蒂，到底不磨真是非。
呵呵笑，笑人情似纸，世事如棋。
宜堂事事皆宜。
把杯酒论文更有谁。
记风云满席，吟情浩荡，龙蛇满壁，醉墨淋漓。
别后相思，有书寄否，春在梅花第一枝。
重相见，约柳堤撑舫，竹阁寻诗。